Der er travlhed i Aalborg Storcenter 27. december. På trods af coronavirus, er der travlt, for udsalget er lige begyndt. - Specielt når der er travlt, skal jeg rundt i centeret for at se, hvis der nu er noget, der driller, eller der er noget, der skal være anderledes, siger Preben Bjerregaard, centerchef, Aalborg Storcenter. Preben Bjerregaard har været centerchef de seneste 14 år i Aalborg Storcenter. Han har været med siden centeret blev bygget i midten af 90'erne. Dengang var det ikke tilfældigt, at det blev placeret ved siden af Bilka. - Det var ligesom at  bygge en succes ovenpå en anden succes, så man var nærmest tvunget til succes, siger Preben Bjerregaard. Efterfølgende har Preben Bjerregaard nydt sit arbejde i centeret og som centerchef. - Jeg er en af de heldige, der har 75 chefer. Der er 75 høvdinge herude og en indianer. Det er pragtfuldt, og jeg har nydt hvert sekund, siger Preben Bjerregaard. Til nytår går Preben Bjerregaard på pension.
Efter 14 år som centerchef for de 75 butikker i Aalborg Storcenter, takker Preben Bjerregaard nu af.